Trump stel hom weer verkiesbaarDonald Trump kondig sy kandidatuur vir president van die Verenigde State aan. (Foto: ALON SKUY / AFP) Dis amptelik: Donald Trump wil weer president word. Die oudpresident het hom Dinsdagaand verkiesbaar gestel as kandidaat vir die Amerikaanse presidentskap in 2024. “Om Amerika weer puik en glorieryk te maak, kondig ek vanaand my kandidatuur vir president van die Verenigde State aan,” het Trump op sy Mar-a-Lago-landgoed in Florida gesê, enkele minute nadat hy die amptelike dokumentasie vir sy derde presidentslopie ingedien het. Dié nuus is onder luide applous van honderde Trump-ondersteuners op die landgoed verwelkom. Trump het in sy toespraak gereeld na sy opvolger, pres. Joe Biden, en sy administrasie gekap. “Amerika was onder ons leierskap ŉ besonderse en glorieryke nasie. Maar nou is ons ŉ nasie in verval. “In twee jaar het die Biden-administrasie die Amerikaanse ekonomie vernietig… Hierdie is nie net ŉ veldtog nie, dit is ŉ strewe om ons land te red.” Donald Trump kondig sy kandidatuur vir president van die Verenigde State aan. (Foto: ALON SKUY / AFP) Biden het intussen in reaksie op Trump se aankondiging op Twitter gesê die Republikein het sy land gedurende sy presidentskap “in die steek gelaat”. Die 79-jarige president het al voorheen gesê hy is van voorneme om homself vir ŉ tweede termyn verkiesbaar te stel. Hy sal egter eers vroeg volgende jaar finaal daaroor besluit. Trump is een van die eerstes om sy kandidatuur vir president aan te kondig en sy buitengewone vroeë toetrede tot die wedloop om presidentskap word deur sommige beskou as ŉ poging om ŉ voorsprong bo ander kandidate te kry. Die Republikeinse goewerneur van Florida, Ron DeSantis, blyk in dié stadium Trump se grootste mededinger te wees. Ander kandidate kan dalk insluit Mike Pence, voormalige vise-president, Ted Cruz, ŉ Texas-senator, Glenn Youngkin, goewerneur van Virginia, Mike Pompeo, voormalige minister van buitelandse sake, en Nikki Haley, oudgoewerneur van Suid-Carolina. Sou Trump wen, sal hy maar die tweede Amerikaanse president word om in nie-opeenvolgende termyne te dien. Grover Cleveland is in 1884 tot president van die VSA verkies, het in 1888 verloor en in 1892 weer gewen. JUST IN: Former President Donald Trump announces another run for the White House and enters the 2024 race, aiming to become only the second US president ever elected to two nonconsecutive terms. https://t.co/RTLP0FmAcL pic.twitter.com/2C83Fuhyfh — CNN (@CNN) November 16, 2022 Donald Trump failed America. pic.twitter.com/fylyocYcse — Joe Biden (@JoeBiden) November 16, 2022